De ansatte krever ham for nesten 2 millioner
Fellesforbundet mener sjåfører ble lurt og presset til å si fra seg et lovfestet sentralt tillegg under lokale lønnsforhandlinger. Nå truer de med å ta selskapet til Arbeidsretten om ikke det punges ut. Årets lønnsoppgjør er i gang. Men alle er faktisk ikke helt ferdig med fjorårets oppgjør enda. I fjor ble Fellesforbundet og Yrkestrafikkforbundet (YTF) enig med Norges Lastebileier-Forbund (NLF) om et sentralt lønnstillegg på 10,5 kroner i timen for alle organiserte arbeidstakere.  Hos Sandnes-selskapet Ørland Transport har imidlertid de ansatte ikke sett snurten av de pengene.  – Det våre medlemmer har tapt er de pengene som bedriften har tjent. Det er rett og slett urimelig, sier faglig sekretær og forhandlingsleder i Fellesforbundet, Ole Einar Adamsrød, til Aftenbladet.  Nå går derfor de to fagforeningene sannsynligvis rettens vei for å få etterbetalt pengene. Motparten ønsker ikke å kommentere saken. – Presset til å signere Ifølge Adamsrød, som representerer rundt 20 ansatte organisert gjennom Fellesforbundet, er roten til konflikt den signerte protokollen mellom Ørland Transport og de ansatte etter de lokale forhandlingene under fjorårets mellomoppgjør. Her hevder han at de tillitsvalgte har blitt lurt. – Det kan i protokollen se ut som at de tillitsvalgte er blitt villedet til å tro at de kan si fra seg de sentrale tilleggene, noe de ikke kan. Selv ikke jeg kan fraskrive et sentralt tillegg. Vi har derfor underkjent protokollen, sier han. – Men hvorfor har de tillitsvalgte valgt å si fra seg de sentrale tilleggene ved å signere protokollen? – Den ble signert under press fra arbeidsgiver og på grunn av uvitenhet blant de tillitsvalgte.  De krever rundt 450.000 kroner i lønn etterbetalt til sine 20 medlemmer. Krever rundt 1,7 millioner Kommunikasjonssjef i YTF, Adrian Pracon, sier til Aftenbladet at de krever det som ble avtalt under det sentrale oppgjøret tilbakebetalt. YTF organiserer 61 ansatte hos Ørland Transport, og til sammen er kravet på rundt 1.250.000 kroner i etterbetalt lønn. Det samlede kravet til Fellesforbundet og YTF er dermed på rundt 1,7 millioner kroner – i tillegg til forsinkelsesrente.  – Adamsrød bruker ordet «villedet». Deler dere denne oppfatningen av saken? – Faktum er at det ble forhandlet fram et sentralt tillegg før de lokale forhandlingene, og vi er av den oppfatning at det ikke går an å forhandle disse bort. Om det har vært uoppmerksomhet fra de tillitsvalgtes side eller villedning fra arbeidsgiver, det skal jeg ikke henge meg opp i. Men noe har skjedd. Ingen kommentar Aftenbladet har forelagt påstander og kritikk til konsernleder Kjell Haugland. Han ønsker ikke å kommentere saken. Det gjør heller ikke Norges Lastebileier-Forbund (NLF) som fører saken på vegne av selskapet.  – Dette er en pågående sak og vi har ikke noe å tilføre så lenge det er en sak hvor det er forhandlinger mellom et av våre medlemmer og motparten, sier markedsdirektør i NLF, Kjell Olafsrud. Kan bli enda dyrere Fellesforbundet har via LO-advokaten allerede stevnet Ørland Transport for Arbeidsretten, og avventer tilsvar fra NLF som representerer Ørland Transport i saken. YTF har ikke tatt ut stevning enda, men ifølge Pranco er det den veien det ser ut til å gå. – Vi kommer til å føre det fram til arbeidsretten om nødvendig. Det er i dag dialog, men vi gir oss ikke før våre medlemmer har fått det de har krav på. Det er farlig om det utvikler seg en presedens hvor dette er akseptert. Ifølge Adamsrød kan Ørland Transport også bli nødt til å punge ut enda mer enn det de to fagforeningene krever. – Kravet gjelder alle organiserte arbeidere, men i utgangspunktet kan ikke bedriften bryte likebehandlingsprinsippet. Dermed gjelder tillegget alle sjåfører. Dersom arbeidsgiver nekter å utbetale lønnsoppgjøret fra 2023, så står de alene. Men organiserer de seg, så kan de tas med i lønnskravsberegningene, sier han.
Fellesforbundet hevder at sjåfører ved Ørland Transport er blitt lurt til å si fra seg et lovfestet sentralt lønnstillegg på 10,5 kroner i timen.  Fellesforbundet og Yrkestrafikkforbundet krever til sammen rundt 1,7 millioner kroner i etterbetalt lønn for sine medlemmer ved Ørland Transport.  Om tillegget ikke utbetales, truer fagforeningene med å ta saken til Arbeidsretten.  Ledelsen ved Ørland Transport og Norges Lastebileier-Forbund, som representerer selskapet, ønsker ikke å kommentere saken.